
ΒΟΥΛΗ ΤΩΝ ΕΛΛΗΝΩΝ
ΜΑΝΟΣ Ν. ΚΟΝΣΟΛΑΣ
Βουλευτής Ν. Δωδεκανήσου –ΝΕΑ ΔΗΜΟΚΡΑΤΙΑ
            Αθήνα, 6 Δεκεμβρίου 2018
Αρ.Πρ.: 4087/6.12.2018

Ε Ρ Ω Τ Η Σ Η
Προς
Κύριο Υπουργό Οικονομικών
Κύριο Υπουργό Ναυτιλίας και Νησιωτικής Πολιτικής

ΘΕΜΑ: «Άμεση ανάκληση της ΚΥΑ για τις νέες προϋποθέσεις και όρους επιβολής ΦΠΑ στις δραστηριότητες και τις υπηρεσίες των επαγγελματικών τουριστικών σκαφών»

Κύριοι Υπουργοί,

Η πρόσφατη ΚΥΑ για τις νέες προϋποθέσεις και τους όρους επιβολής ΦΠΑ στις δραστηριότητες και τις υπηρεσίες των επαγγελματικών τουριστικών σκαφών, ουσιαστικά, υπονομεύει το θαλάσσιο τουρισμό με τα ελληνικά επαγγελματικά τουριστικά σκάφη.
Παράπλευρη απώλεια θα είναι και οι νησιωτικές οικονομίες που θα υποστούν τις συνέπειες.
Η συγκεκριμένη ΚΥΑ:
α)  Αυξάνει υπέρμετρα τη φορολογική επιβάρυνση από το ΦΠΑ στις υπηρεσίες που παρέχονται στα σκάφη, ενώ, μέχρι σήμερα, υπήρχε απαλλαγή.
β) Αγνοεί τον πολυνησιωτικό χαρακτήρα και τη μεγάλη ακτογραμμή της χώρας μας και δίνει ένα αυθαίρετο ορισμό της ανοιχτής θάλασσας.
γ) Παραβλέπει τις μικρές αποστάσεις μεταξύ νησιών και βραχονησίδων, αλλά και των γειτονικών  νησιών μεταξύ τους.
δ) Λειτουργεί υπονομευτικά για το θαλάσσιο τουρισμό μας, αφού, με βάση τις διατάξεις της ΚΥΑ, για να διατηρήσει ένα σκάφος τις απαλλαγές από το ΦΠΑ, θα πρέπει, τη μισή διάρκεια των πλόων ναύλωσης, να πλέει εκτός ελληνικών χωρικών υδάτων. Ουσιαστικά, η ΚΥΑ διώχνει τα σκάφη από την Ελλάδα.
ε) Δημιουργεί πρόβλημα ανταγωνιστικότητας στα επαγγελματικά πλοία αναψυχής υπό ελληνική σημαία, αφού οι ναύλοι τους επιβαρύνονται.
στ) Επιβλήθηκε μονομερώς και χωρίς να υπάρξει διαβούλευση.
Είναι χαρακτηριστικό ότι ανταγωνίστριες προς την Ελλάδα χώρες, στον τομέα του θαλάσσιου τουρισμού, όπως η Ιταλία, η Ισπανία και η Κροατία δεν έχουν θεσπίσει ανάλογου περιεχομένου ρυθμίσεις, ενώ η Γαλλία έχει θεσπίσει απαλλαγές από το ΦΠΑ σε όλα τα σκάφη  που εισέρχονται στα χωρικά της ύδατα.

Κατόπιν των ανωτέρω
Ερωτώνται οι Κύριοι Υπουργοί

1. Έχουν συνειδητοποιήσει τις αρνητικές επιπτώσεις στο θαλάσσιο τουρισμό από την ΚΥΑ ΠΟΛ 1177/19-09-2018;
2. Προτίθενται να ανακαλέσουν την ισχύ της, προκειμένου να υπάρξει διάλογος από μηδενική βάση;



Ο Ερωτών Βουλευτής

Μάνος Κόνσολας
Βουλευτής Δωδεκανήσου

